**Eνότητα 18η (Γ 11, 1 – 4)**

**Πρέπει το πλήθος των πολιτών να ασκεί την πολιτική εξουσία;**

**Προτεινόμενοι στόχοι**

Να κατανοήσουν οι μαθητές

• τη θέση του Αριστοτέλη και τα επιχειρήματα σχετικά με την άσκηση της πολιτικής εξουσίας από το πλήθος των πολιτών1,

• τη σταθερή θέση του φιλοσόφου ότι η αρετή και η φρόνηση αποτελούν βασικά χαρακτηριστικά του ανθρώπου ως πολίτη και ότι οι αξιόλογοι άνθρωποι είναι ανώτεροι από κάθε επιμέρους άτομο ενός πλήθους.

**Επισημάνσεις**

Ο Αριστοτέλης επιδοκιμάζει τη συλλογική εξουσία, αν και το ύφος του στην αρχή της ενότητας είναι διστακτικό2. Δεν αποκλείει όμως τη δραστηριότητα των σπουδαίων *ἀνδρῶν,* που μπορούν να συστηματοποιήσουν και να αποσαφηνίσουν τις ορθές απόψεις των πολλών.

Η βασική του θέση είναι ότι οι πολλοί ως σύνολο, καθώς διαθέτουν αρετή και φρόνηση, ασκούν την πολιτική εξουσία ωφελιμότερα από τους λίγους αλλά αρίστους, γιατί συνολικά έχουν πολλαπλάσια αρετή και εξυπνάδα *(ἤθη* και *διάνοια* στο πρωτότυπο). Ο διδάσκων μπορεί να αναφερθεί επιγραμματικά στους όρους (περιορισμούς) που θέτει ο Αριστοτέλης στην άσκηση εξουσίας από το πλήθος (π.χ. να μην είναι *ἀνδραποδῶδες)*.

**Ερμηνευτικές ερωτήσεις**

1. Η πρώτη περίοδος του κειμένου παρουσιάζει μια διστακτικότητα στο ύφος με το οποίο διατυπώνει ο Αριστοτέλης τις απόψεις του.

α) Να αναζητήσετε και να γράψετε τις σχετικές εκφράσεις.

β) Γιατί κατά τη γνώμη σας συμβαίνει αυτό;

2. Ποια ιδιαίτερα στοιχεία θεωρεί ο Αριστοτέλης ότι πρέπει να έχει το άτομο ως χαρακτήρας για να συνεισφέρει στην κοινή συλλογική προσπάθεια άσκησης της εξουσίας;

3. Να παρουσιάσετε και να αναλύσετε τη σύγκριση που επιτυγχάνει ο Αριστοτέλης ανάμεσα στην πολιτική απόφαση και στο έργο ενός ζωγράφου.

4. Ποιο είναι το πολίτευμα3 που φαίνεται να επιδοκιμάζει ο Αριστοτέλης στην ενότητα που μελετήσατε; Να επισημάνετε τις εκφράσεις που αποκαλύπτουν αυτή την επιδοκιμασία.

…………………………………………………………………………………………………………

1Το σύνολο των πολιτών είναι ανώτερο από κάθε επιμέρους άτομο, αφού τα μόρια αρετής και φρόνησης που διαθέτει καθένας πολίτης αθροίζονται.

2Ο Αριστοτέλης έχει εξηγήσει ότι επιβάλλεται η αναλυτική παρουσίαση κάθε πολιτεύματος προκειμένου να λυθούν οι απορίες που δημιουργούνται. Έτσι όποιος εμβαθύνει και δεν παρουσιάζει μόνο την πρακτική πλευρά των πολιτευμάτων οφείλει να μην παραλείπει τίποτε και να επιζητεί την αλήθεια: *δεῖ δὲ μικρῷ διὰ μικροτέρων εἰπεῖν τίς ἑκάστη τούτων τῶν πολιτειῶν ἐστίν · καὶ γὰρ ἔχει τινὰς ἀπορίας, τῷ δὲ περὶ ἑκάστην μέθοδον φιλοσοφοῦντι καὶ μὴ μόνον ἀποβλέποντι πρὸς τὸ πράττειν οἰκεῖόν ἐστι τὸ μὴ παρορᾶν μηδέ τι καταλείπειν ἀλλὰ δηλοῦν τὴν περὶ ἕκαστον ἀλήθειαν.* Το διστακτικό του ύφος είναι επομένως αναμενόμενο, αφού σιγά- σιγά αναλύει και διερευνά, εμβαθύνει στα μέρη και το όλον και στόχος του είναι να μη παραλειφθεί κάποια πτυχή του θέματος ανεξερεύνητη.

3 Ο Κ. Δ. Γεωργούλης υποστηρίζει ότι «ο Αριστοτέλης πάντοτε ελάμβανεν υπ’ όψιν του την αξίαν, ην έχουν αι δοξασίαι, ας συμμερίζεται μέγα πλήθος ανθρώπων, και τούτο ήτο η αἰτία ήτις τον ώθησεν, εις εθνολογικάς και λαογραφικάς μελέτας. Πιστός εις την αντίληψίν του ταύτην, αποδοκιμάζει την ολιγαρχίαν και προτιμά αντί ταύτης την δημοκρατίαν. Όσον όμως και αν θεωρή την δημοκρατίαν ως μετριωτέραν πολιτειακήν παρέκβασιν, δεν είναι διατεθειμένος να δεχθή ταύτην ως προτιμητέαν πολιτειακήν μορφήν. Όθεν προχωρεί εις την προτίμησιν ἰδιαιτέρου πολιτειακού συστήματος διά συνθέσεως των πλεονεκτημάτων, τα οποία δυνάμεθα να εύρωμεν εις τας εξετασθείσας πολιτειακάς μορφάς. Το διά της τοιαύτης συνθέσεως καταρτιζόμενον σύστημα καλείται ‘πολιτεία’».

5. Το γεγονός ότι ο Πλάτων και ο Σωκράτης δίνουν προτεραιότητα στον *εἰδήμονα,* δηλαδή τον «ειδικό» που είναι ικανός να λάβει τις ορθές αποφάσεις, και ο Αριστοτέλης στο *πλῆθος*, στους πολίτες που αθροιστικά (ή συλλογικά) διαθέτουν περισσότερη αρετή και φρόνηση για να ασκήσουν πολιτική εξουσία σημαίνει ότι κάποιος από τους φιλοσόφους «σφάλλει»; Ποια είναι η δική σας εκτίμηση;

6. Να συγκρίνετε τις θέσεις του Αριστοτέλη όπως διατυπώνονται στην ενότητα με όσα υποστηρίζει ο ίδιος στο ακόλουθο χωρίο, εκφράζοντας και την προσωπική σας άποψη: *Ὁ μὲν οὖν τὸν νόμον κελεύων ἄρχειν δοκεῖ κελεύειν ἄρχειν τὸν θεὸν καὶ τὸν νοῦν μόνους, ὁ δ'ἄνθρωπον κελεύων προστίθησι καὶ θηρίον˚ ἥ τε γὰρ ἐπιθυμία τοιοῦτον, καὶ ὁ θυμὸς ἄρχοντας διαστρέφει καὶ τοὺς ἀρίστους ἄνδρας.* (Πολιτικά*,* 1287 a 32 - 36)4.

7. Να διαβάσετε το κείμενο του Montesqieuπου ακολουθεί και να συγκρίνετε τις απόψεις του με τη θέση του Αριστοτέλη «πολλοί καθώς είναι*, …* αρετή και εξυπνάδα» στο κείμενο που διδαχθήκατε: «*Αμέσως μόλις οι άνθρωποι συγκροτούν μια κοινωνία, εξαφανίζεται το αίσθημα της αδυναμίας τους … Οι κρατικές υποθέσεις είναι ανάγκη να βαδίζουν με ένα ρυθμό. Αλλά ο λαός έχει ή πολλή ενεργητικότητα ή πολύ λίγη. Κάποτε με εκατό χιλιάδες χέρια ανατρέπει τα πάντα˙ άλλοτε με εκατό χιλιάδες πόδια δεν προχωράει καλύτερα από τα έντομα».*

8. Η αρετή και η φρόνηση θεωρούνται από τον Αριστοτέλη βασικά χαρακτηριστικά των πολιτών που συμμετέχουν στην άσκηση της εξουσίας. Σήμερα είναι το ίδιο απαραίτητα; Εάν όχι, γιατί επαινούνται όταν υπάρχουν;

……………………………………………………………………………………………………………

4 «Συμφώνως προς ταύτα ο παραγγέλλων να κυβερνά τα πάντα ο νόμος, παραγγέλλει, ως γενικώς φρονούν, να κυβερνά ο θεός μόνον και το λογικόν, ο δε παραγγέλλων να άρχει ο εις άνθρωπος εγκαθιστά μετ' αυτού και θηρίον˚ διότι και αι επιθυμίαι του ανθρώπου ομοιάζουν προς τας του θηρίου, αλλά και τα πάθη της ψυχής διαφθείρουν και αυτούς τους αρίστους άνδρας, όταν γίνουν άρχοντες». (Μετάφραση : Ν. Παρίτσης).